BM ปักหมุดยอดขายปีนี้แตะ 1.2 พันลบ. เล็งลงทุน 200 ลบ. ผุดรง.ใหม่
BM ปักหมุดยอดขายปีนี้แตะ 1.2 พันลบ. เล็งลงทุน 200 ลบ. ผุดรง.ใหม่
BM ปักหมุดยอดขายปีนี้แตะ 1.2 พันลบ. เล็งลงทุน 200 ลบ. ผุดรง.ใหม่
26 มี.ค. 2564

นายธีรวัต อมรธาตรี กรรมการผู้จัดการ บริษัท บางกอกชีทเม็ททัล จำกัด (มหาชน) หรือ BM กล่าวว่า บริษัทวางเป้าหมายทางธุรกิจในปี 64 ที่จะเติบโตราว 20% โดยหวังยอดขายแตะ 1,200 ล้านบาท โดยคาดว่าจะมาจากกลุ่มงานรับเหมา 500 ล้านบาท กลุ่มงานตู้โลหะ 40 ล้านบาท กลุ่มงานตู้สวิตบอร์ด 40 ล้านบาท กลุ่มงานเชื่อมประกอบ 30 ล้านบาท กลุ่มงานชิ้นส่วนโลหะ 200 ล้านบาท และงานชิ้นส่วนเครื่องมือจักรกลจะเติบโตขึ้นถึง 330 ล้านบาท ทั้งนี้ บริษัทมีงานในมือ (Backlog) งานรับเหมาปีละ 500-600 ล้านบาท และงาน B2B อยู่ที่ 200-300 ล้านบาท
ขณะที่บริษัทเตรียมแผนขยายการผลิตด้วยการจัดตั้งโรงงานใหม่บนที่ดิน 25 ไร่ ซึ่งจะขออนุญาตเป็นเขตปลอดอากร (Free zone) เพื่อผลิตสินค้าส่งออกทั้ง 100% ปัจจุบันอยู่ในช่วงปรับสถานที่และขอใบอนุญาต คาดว่าจะแล้วเสร็จภายในปลายปีและสามารถเริ่มผลิตอย่างจริงจังได้ในต้นปีหน้า ประมาณการงบลงทุนเฟสแรก 200 ล้านบาท พื้นที่ขนาด 9,000 ตารางเมตร ค่าก่อสร้างตัวโรงงาน 30-40 ล้านบาท และส่วนที่เหลือเป็นค่าระบบและเครื่องจักรกล
นอกจากนี้ทางบริษัทยังมีการวางงบลงทุนจำนวน 40 ล้านบาทเพื่อรองรับการปรับปรุงเครื่องจักรเดิมให้มีประสิทธิภาพมากขึ้นอีกด้วย
ส่วนธุรกิจผลิตรถตุ๊กตุ๊กไฟฟ้าว่า ได้รับความสนใจจากลูกค้ากลายกลุ่ม ทั้งภาคครัวเรือน ภาคขนส่ง ผู้ประกอบการ Foodtruck  โดยมั่นใจว่าแนวโน้มธุรกิจจะเป็นไปได้ด้วยดี เพราะปัจจุบันยานยนต์ไฟฟ้าเป็นที่นิยมของตลาด จึงมีแผนขยายตลาดไปยังผู้ประกอบการโรงงานต่าง ๆ สำหรับใช้เป็นรถขนส่งภายในโรงงาน ขณะเดียวกัน บริษัทจะดำเนินการเพื่อให้สามารถจดทะเบียนรถตุ๊กตุ๊กไฟฟ้าเพื่อตอบสนองลูกค้าที่ต้องการนำไปใช้บนท้องถนนด้วย
ขณะเดียวกันบริษัทยังได้วางแผนขยายงานการผลิตสินค้าเฟอนิเจอร์ที่มีส่วนประกอบของโลหะเป็นหลัก เนื่องจากทางบริษัทดำเนินการแปรรูปโลหะอยู่แล้ว จึงต้องการทำผลิตภัณฑ์นอกเหนือจากชิ้นส่วนอุตสาหกรรมหรือเครื่องจักรกลบ้าง โดยวางแผนจัดจำหน่ายเข้าสู่ผู้บริโภคกลุ่มครัวเรือน และในปัจจุบันเริ่มมีการผลิตสินค้าออกมาแล้ว
ส่วนการร่วมทุนกับบริษัท นิตโต้ โคเกียว คอร์เปอเรชั่น จำกัด (Nitto Kogyo Corporation) ภายใต้ บริษัท นิตโต้ โคเกียว บีเอ็ม ประเทศไทย จำกัด ได้จัดตั้งโรงงานแห่งใหม่แล้วในนิคมอุตสาหกรรมโรจนะ พื้นที่ 9,000 กว่าตารางเมตร บางส่วนเริ่มผลิตแล้ว และคาดว่าจะสามารถผลิตเต็มรูปแบบภายในเดือน เม.ย.เป็นต้นไป แบ่งเป็น 2 ส่วนหลักคือ 1) ผลิตชิ้นส่วนเพื่อป้อนบริษัทหลักในญี่ปุ่น 2) ผลิตเป็นสินค้าที่จำหน่ายภายใต้แบรนด์ บริษัท นิตโต้ โคเกียว บีเอ็ม ประเทศไทย จำกัด
“แผนการตลาดของโรงงานแห่งนี้ ไม่ได้มองแค่ตลาดในประเทศ ยังมองถึงตลาดในอาเซียน ออสเตรเลีย และนิวซีแลนด์ ซึ่งทางบริษัทมั่นใจว่าจะสามารถเติบโตได้ดี เพราะโรงงานมีคุณภาพและมาตรฐานการผลิตแบบญี่ปุ่น แต่ราคาจำหน่ายเป็นแบบไทย ซึ่งจะสามารถดึงดูดลูกค้าได้”นายธีรวัต กล่าว 
โดยบริษัทได้พยายามหาลูกค้าใหม่ๆ เช่นการสร้างตลาดในเมียนมา แม้จะมีปัญหาด้านการเมือง แต่ทางบริษัทยังคงดำเนินการเจรจาต่อไป เพราะยังคงมั่นใจว่าจะเป็นตลาดที่สร้างรายได้ในอนาคตได้ นอกจากนี้ยังคงหาผลิตภัณฑ์ใหม่ๆ ภายในสินค้า 6 หมวดหลัก คือ 1.กลุ่มงานรางและท่อร้อยสายไฟฟ้า 2.กลุ่มงานผลิตตู้สื่อสาร ตู้ไฟฟ้า ตู้โลหะ 3.กลุ่มแผงควบคุมไฟฟ้าและตู้ควบคุมไฟฟ้า 4.กลุ่มโลหะเชื่อมประกอบ 5.กลุ่มแม่พิมพ์โลหะ เครื่องมือ อุปกรณ์ และ 6.กลุ่มชิ้นส่วนโลหะ
รวมไปถึงทางบริษัทได้ทำการลดต้นทุนการผลิต โดยลดการใช้แรงงานและเพิ่มระบบ Automation เข้าไปมากขึ้น   ซึ่งจะทำให้ทางบริษัทสามารถแข่งขันกับผู้ประกอบการอื่น ๆ ได้ รวมไปถึงเปลี่ยนมุมมองจากคู่แข่ง เป็นคู่ค้า มีการจัดหาชิ้นส่วนย่อยส่งให้กับบริษัทคู่ค้า เป็นการสร้างรายได้อีกช่องทางหนึ่งให้กับทางบริษัทอีกด้วย
 